作者:權德輿
標題:大行皇太后輓歌詞三首
內容:筮水靈源浚，因山祔禮崇。從龍開ek路，合璧向方中。殿帳金根出，廞衣玉座空。唯餘文母化，陰德滿公宮。配禮歸清廟，靈儀出直城。九虞寧厚載，一惠易尊名。曉漏銅壺澀，秋風羽翣輕。容車攀望處，孺慕切皇情。哀笳出長信，寶劍入延津。嗚咽宮車進，淒涼祠殿新。青烏靈兆久，白燕瑞書頻。從此山園夕，金波照玉塵。